Okt 10, 2013 | Galeri Video
[Info]Gunung Talamau ini mempunyai 3 buah puncak yaitu puncak utama bernama Trimarta, puncak Kedua Puncak Rajawali dan Puncak Ketiga bernama Puncak Rajo Dewa . Selain itu dari puncak akan terlihat jelas lokasi telaga-telaga yang ada di gunung ini, juga jika edarkan pandangan akan terlihat sayup sayup dikejauhan berdiri gunung Talang , gunung Marapi, gunung Singgalang dan gunung Tandikat.[/Info]
Mar 14, 2012 | Galeri Fiksi, Konten Terbaru
JOPA Badongkun di Malam Perpisahan
Sapokan sasudah salosai ujian pangabisan dan olah jadi kabiasaan pulo satiok taun sikola sempe tolu mambuek acara perpisahan sakaligus tompek manyalurkan bakaik anak mughik sempe (kelas satu sampai kelas tigo) dibidang kasenian baik manyanyi, puisi, managhi atau di bidang akting sandiwara. Katiko anak sikola manyanyi atau managhi tarutamo anak2 pidusi kelas tigo olah mulai tampak bolang’e, mungkosuik’e katiko olah mamakai pakaian bebas (ndo seragam sikola) ditambah pulo jo dandanan ughang dewasa longkok dengan gincu sighau di bibia jo calak disuduik mato, Kalau olah bapanampilan condo ontun tanyato papaja remaja ABG ro olah baghubah manjadi anak gadih jolong godang dan olah patuik pulo balaki cagho saisuak, sainggo mambuek tambah mabuak pomle wa’e sunsughang bahkan bisa mambuek jakun pak guru playboy tughun naiak sampai tobik salegho bughuak ndo ubah bontuak lauak utiang makan anak.
Olah tibo katiko nan dijangko jo aghi nan ditontuan yaitu malam akaik mulai pukua 19.15 WIB, mako dimulailah acara “Malam Perpisahan Siswa Kelas III SMP Negeri Talu” di Gedung Pertemuan nan kinin banamo Gedung Anak Nagari, nampaklah gadih2 mudo ghancak atau anak sikola sempe mamakai baju bebas nan paliang mode sangkek itu, sadangkan anak laki2 olah pakai pantalon pulo kasado alahan’e. Nak agak lain daghi nan tasudah tontang pangaturan tompek duduak mughik padusi jo mughik laki2 dipisah sabolah kida jo sabolah kanan. Pamisahan tompek duduak ro supayo katiko acara bajalan mughik2 bisa taghotik dan papaja nan suko bagoluik ndo punyo kasempatan apolagi badongkun. Khusus untuak siswa berprestasi duduak dokek majelis guru2 sadangkan si Enti duduak pas dibulakang kughisi Ibuk Nelih sobab si enti jadi juara umum sempe sangkek itu.
Oh iyo, lai nan pagholu dia agiah tahu sobuak ka generasi mudo tolu jo sinuruik bahaso di dindiang pangguang gedung pertemuan Talu lai 2 (dua) buah lukisan godang talotak disabolah kida jo kanan tapampang lukisan Tuanku Imam Bonjol jo Pangeran Diponegoro sadang naiak kudo. Nan mabuek lukisan ro namo’e Boni ughang Baulak jo Abdul Rahman ughang tinggam nan dilukis ughang ro baduo sakitar taun 1960.
Singkek caito, topek pukua pukua 19.30 WIB dimulailah acara dengan mambacoan tertib acara dek protokol, nan partamo pidato pembukaan dan laporan Adhi Pramanta sabagai katua Panitia, lanjuik pulo sambutan wakil ghangtuo mughik nan tomaik dan panutuik sambutan jo pangarahan daghi Kapalo Sikola sempe Tolu. Sasudah itu dimulailah acara hiburan dengan Sandiwara 2 (duo) babak bajudul “Anak Bangsa” nan diawali jo paduan suara kelas 3 dengan logu “Nyiur Melambai jo logu Rang Talu”, sasudah itu lanjuik pulo paduan suara gabungan kelas 1 jo kelas 2 dengan logu “Tanah Airku jo logu Batang Sinuruik” dana disudahi jo paduan suara pak guru jo ibuk guru. Sandiwara Anak Bangsa disolo dengan manyanyi jo managhi mocam2 antagho lain taghi pighiang pakai lilin jo taghi galombang pakai sewa galembong. Salain itu lai pulo baco puisi samo acara penyerahan piagam siswa berprestasi rangking 1 sampai 3.
Dalam pado itu, katiko acara sandiwara dengan palaku utamo si Utam j(Rustam) jo si Moni (Murni) sadang bajalan kigho’e si jopa olah ghosah lamo mananti si enti di suduik goduang bagian balakang dokek ughang bajaga kacang goreng barondom, istilah’e papaja ro nak badongkun cagho saisuak. Maklumlah kalau didalam goduang ndo ka bisa doh sobab tompek mughik padusi jo mughik laki2 nan tapisah apolagi si Enti duduak ndo jauah daghi ibuk guru Nelih yang kito tau adolah ibu kanduang dek si enti. Sabona’e si enti juo ghosah bakalesong duduak dokek ibuk wa’e bontuak kambiang dek ulek sobab takona jonji dengan si jopa, samo maklumlah itoh bahaso papaja nan baduo ro memang sadang dimabuak cinto boghuak alias cinto monyet.
Panjang juo aka si enti, sambia babisiak katalingo ibuk nelih disampaian lah bahaso wa’e nak poi mamboli kacang goreng sabonta kalua goduang padohal sabona’e nak badongkun dengan si jopa. Sabolun basuo dengan si jopa talobiah dulu si enti mamboli kacang goreng duo tungkuih kaghoteh saklaian gulo2 karet untuak dimakan baduo.
Dulu, papaja badongkun pampaliang pakai sughek2an nan disolek-an dalam buku palajaran pomle sunsughang, kok indo duduak badokek sambia minum ayia sitorop saboto baduo sakalian makan bubua samba jo kupuak lepoh di kantin sikola, sobab sangkek itu olun lai anak sempe nan punyo hape condo maso kinin. Tapi lain dengan paghangai si jopa nan ocok manonton pilem remaja wakotu sikola di padang, sadangkan di tolu pampaliang ughang manonton pilem layar tancap dengan caito untuak sagalo umua saghoman pilem lawak Benyamin S atau pilem Edi Sud.
Babaliak caito ka si jopa jo si enti nan sadang asyik badongkun di tompek kolam, mulo2 cuman maota tontang koma ka malanjuikan sikola sasudah tomaik sempe tolu sambia mangulum gulo2 karet di muncuang, olah ontun ba-tuka2 permen nan olah dimakan tapi ujuang2’e makan permen baduo ro sampai ampia baghadu bibia masiang2. Kalau soal idu maidu pipi salamo gho ponah juo apabilo lai kasempatan, nan ocok katiko ughang latihan persiapan acara perpisahan di sikola nan kangkadang sampai sonjo ghayo baghu salosai.
Nan sakali gho, ontah setan apo nan masuak ka utak busuak si jopa tapi dalam pikighan wa’e hanyo sakedar mambuek kenangan nan bakosan sobab sapokan lai ka bapisah dek kaghono si enti kamasuak sikola parawat bidan di bukik tenggi sadangkan si jopa totap sikola di tolu masuak sikola SMK nan baghu tabukak di jalan ka ayia angek sabolun jambatan sianok. Montun teh, ndo miang dikatoghi tibo2 si Jopa manyosoh bibia si Enti alias mancipok bontuak nan ponah diliek wa’e wakotu manonton pilem sabolun pindah ka kampuang lombah polak daghi padang. Tontu apo nan dikaghojoan dek si jopa galesek ro, mambuek si Enti takasima apolagi pangalaman partamo nan indo ponah tabayang sobuak tido sabolun’e. Walaupun pangalaman partamo tapi nan si jopa jo si enti agak lamo lamo juo bacipok sambia bapoluak basanda didindiang goduang. Kajadian ro baghu baghonti dek tasobauk si enti ghungkungan wa’e tacokiak dek talulua permen karet sagodang ampu tangan nan sadang dimakan’e.
Sasudah kajadian ro baghulah sadar si enti apo nan olah dikaghojoan si jopa ka bibia wa’e nan bagincu, sambia manangih antagho takinyam jo beghang ka si jopa tapi dek lobiah banyak ghaso beghang mako ndo di songko sabolun’e si Enti lansuang malompang pipi si jopa sakuaik tanago, olah ontun ndo malengoh kabulakang si enti lansuang masuak ka dalam goduang baliak sampai lupo mambaok kacang goreng nan sadio’e untuak ka dimakan baduo dengan buk nelih. Tinggalah si jopa tapongau sambia mangusuak pipi nan konai lompang dek si enti kasayangan wa’e, takona pulo dalam pikighan si jopa parasaan takuik si Enti indo ondak bakawan lai bahkan ndo sudi basuo jo manyapo bagai. …Ontahlah sabona nyanyuak pikighan si Jopa maso itu.
Dunsanak sado’e, kok ba’a teh kalanjutan caito si jopa jo si entin sasudah acara perpisahan malam akaik nampak’e tapaso basoba sampai pokan muko, jadi sambuangan’e ro samo2 kitoh nantian molah di status BAHASO TALU- Pokan Ghuba’a, Insya Allah….!
Jakarta, 15 Feb. 2012
Dasril Alies (siDaihpoman)
Kamus Bahasa Talu :
———————————————————
panggaya = suka bergaya, suka pamer ; sempe = SMP ; manangguak = mencari ikan;
tangguak = alat penangkap ikan terbuat dari jaring dan dibingkai secara melingkar ;
mambaliak = membalik atau membenamkan rumput sawah kedalam lumpur ;
mancokok = menangkap dgn cara menelungkupkan telapak tangan ;
taghesek, = kena raba, ghesek = meraba ; mandehe = menangkap ikan dgn tangan ;
tapokiak = terpekik, menjerit ; maoghang = menangis kesakitan ; wa’ang = kamu ;
pantak = benda yg runcing ; songek = patil ; kangkalang = sejenis ikan lele ;
aghiang = bau pesing, bau air kencing ; jaga = kata ganti atau sebutan utk kemaluan ;
lesuik = menyusut ; bakoghuik = berkerut ; mangangkuih = ampuh, mujarab ;
takapila = ngawur, tdk jelas ujung pangkalnya ; golak bakulum = terseyum simpul ;
mugoghik = waktu maghrib ; tekong = takaran beras terbuat dari kaleng susu cair ;
cucuak = tusuk ; paotua = alat utk merajut/penusuk ; di salai = dipanaskan di atas api ;
di diang = dipanaskan dekat api atau disamping api nyala ; mosiak = kering ;
dighameh = diremas ; kopi daun = kahwa, bubuk minuman terbuat dari daun kopi ;
mada = bebal, susah diaja, agak bodoh ; locik = pecut, dilocik = dipecut ;
kaji = pelajaran mengaji ; libeh = libas ; manyinga = terasa panas seprti kena cabe ;
beghang = marah ; pomle = pacar, pujaan hati ; sitereng = streng, ketat, disiplin ;
koteh / kaghoteh = kertas ; bakutiak = berkutik, ndo bakuitak = tdk bisa berbuat apa2 ;
gincu = lipstick ; sighau = merah menyala, sighah = merah ; ghutiang = ikan gabus ;
dijangko = diperkirakan, dijadwalkan ; pantalon = celana panjang ;
galembong = celana longgar berwarna hitam ; kacang goreng = kacang garing ;
barndom = berendam, biasanya kacang tanah sebelum digaringkan direndam dulu ;
tungkuih = pembungkus dari kertas ataudaun ; baghadu = ber-adu, bersentuhan ;
manyosoh = merangsek, menyerang ; mancipok = mencium bibir; galesek = reseh, usil
ghangkungan = kerongkongan ; nyayuak = mumet ; malompang = menampar
Mar 14, 2012 | Galeri Fiksi, Konten Terbaru, Pendidikan, Seni Budaya
JOPA (Johin Pahlawan) Sikola di Kampuang
Ndo dipapanjang caito, nan namo’e si jopa anak pindahan daghi kota, tontu agak balain teh nyoh sobuak lagak jo kughenah wa’e dibandiang dengan papaja tolu sinuruik nan indo ponah manginyam sikola di kota, malah sangkek itu papaja ro istilah’e indo ponah talampau daghi Panti doh, paliang jauah poi jalan2 dharmawisata ka topi lauik di Sasak atau poi ka Lubuak Landua samo mancoliak ayia tojun di Saghosah nagori Cubodak.
Condo ontunlah, si jopa salain tiok aghi poi sikola banyak pulo wakotu untuak bamain dengan kangkawan’e samo godang di kampuang lombah polak apolagi nan si jopa memang agak pamaleh pulo baghaja tamasuak mangaghojoan PR tugas sikola di ghumah tapi nan mangaji qur’an lai ghajin. Kalau lai tugas PR pampaliang si jopa lobiah ocok manyalin jawaban nan di buek si Adi atau si Adri Parman ( Anak Dari Paroman) atau lain’e wakotu baghaja samo2 di umah pak guru modin atau manyalin jawaban nan olah dipelok si Entin (Yustina Permata) wakotu pagi manjalang masuak kelas di sikola. Salain Adi jo si Entin si jopa juo punyo kawan sakelas nan akrab di kampuang banamo Darul, si Ajaih, Upik komek jo Sewan, sadangkan di koto panjang lai pulo konco palangkin wa’e banamo si Utam samo si Jamal nan anak ughang labuah togak tamasuak pulo jo paja pasa nan banamo Moni Manih.
Ponah sakali aghi Akaik si jopa dibaok Darul poi manangguak mancaghi lauak ka bonda ditopi sawah mak tuo tioghun’e di sawah lubuak dokek tang ayia poman. Nan paliang tagia mancaghi lauak puyu di tongah sawah di musim mambaliak, tingga mancokok miang nyoh ka dalam lubang bekas jojak kaki ughang mambaliak sobab ayia nan tagonang di sawah ndo bogha doh salain luluak goca, kangkadang lai ghutiang bagai, tapi nan ghutiang ro agak soghik dapek’e nyoh, sobab baghu taghesek sobuak ghutiang ro lansuang maluncek sampai omuah konai iduang bagai dek’e.
Olah ponek manangkok puyu di tongah sawah si darul jo si jopa poi katongah bonda mancaghi lauak, dek ayia bonda godang tontu agak soghik dapek lauak ditangkok jo tangguak kociak, jadi’e si jopa jo darul tapaso mandehe di solo2 batu jo ditopi tobiang bonda. Kalau Mandehe ro nan tasudah lai juo dapek lauak nan agak kasa sobuak saghoman kapogheh jo sighokan, kangkadang lai lo dapek mujahia nan anyuik daghi tobek Niak Toman. Sadang asyik papaja baduo ro mandehe, ndo katoghi tadonga teh nyoh si jopa tapokiak dek kasakik-an “uuuuuuih” nye si jopa maoghang sampai kalua ayia mato sambia ma ombuih2 talunjuak tangan’e. Sasudah ditanyo si darul ..”Jopa ba’a lo ajak’e mangko wa’ang sampai tapokiak jo kasakitan nampak di den, apo wa’ang konai pantak dughi atau konai cetuih dek labi ?. manjawab lah si jopa, ndo konai pantak bagai doh tapi ambo konai songek kangkalang. Tuteh wa’ang ndo bapangalaman mandehe lauak, kalau mandehe kangkalang ro harus dipociak-an daghi bagian kapalo ndo teh omuah daghi bagian ikua doh, olah teh maoghang ro nye si darul. Apo teh kaubek’e gho, ndo siagak sakik’e doh nye si jopa pulo batanyo ka si darul. Olah teh maoghang ro nye si darul, ubek’e mughah na nyoh, konciang-an talunjuak wa’ang ro…, nondak doh pakai ayia konciang aghiang bagai nye si jopa. Hoooi wa’ang lah gho diagiah tau ughang malah mocam lo nye ‘ang, cubolah lah dulu nye si darul, kok aghiang na teh bisa dibasuah baliak beko.
Montun teh, ndo banyak cengcong doh apolagi dek indo tahan manahan sakik kasudahan’e dikaghojo-an juo dek si jopa sambia mangalua-an jaga wa’e nan olah lesuik bakoghuik dek ulah lamo taghondam dalam ayia bonda. Wakotu disigham jo ayia konciang ro taghaso agak angek2 sobuak dek si jopa, Ndo lamo doh sasudah itu “picayo ndo picayo” tadonga si jopa mangecek ka si darul …”iyo bona mangangkuih resep ubek takapila wa’ang ro darul, kinin olah ilang sakik’e padohal cako ndo siagak sakik’e doh man-donyuik2 ka teh ubun2 di kapalo nye si jo sambia golak bakulum.
Kalau malam aghi biaso’e salopeh mugoghik, si jopa jo papaja kampuang dokek umah Ibu wa’e (tek Tiamin) baghaja mangaji ka ghumah mak tuo wa’e atau umak dek si Adi (tek Tioghun) dan kabotulan nan ma-aja mangaji ro pak tuo wa’e (Pak guru Modin) ayah si Adi nan banamo longkok Adhi Parmanta jo si Ipah (siti Syarifah). Lai teh ciek nan agak lain daghi nan lain ditompek lain, kalau papaja partamo kali dianta poi bagahaja mangaji di kampuang lombah polak, biaso’e sakalian dibaok cucuak daun kopi jo bogheh tigo tekong nan dibayia sakali sapokan. Cucuak daun kopi sabona’e untuak pa-otua daun kopi nan ka disalai atau didiang di ateh salayan atau dokek tungku dapua. Daun kopi nan olah mosiak dighameh sampai caia dan olah aluih jadilah “kopi daun” nan ayia’e untuak diminum sabagai panggonti teh. Sadangkan guno cucuak daun kopi di tompek mangaji adolah untuak malocik papaja nan mangaji ro agak mada sobuak atau olah baulang kali diaja mambaco qur’an atau sughek amma indo miang mangetuih atau indo ponah apa dek’e katiko disughuah maulang baliak apo nan olah diaja guru malam sabolun’e. Jadi papaja nan mada ro buliah di locik dengan cucuak daun kopi nan disoghah-an umak wa’e sangkek partamo kali mangaji supayo ghajin baghaja atau maulang kaji.
Nan konai locik atau konai libeh ro biaso’e ujuang jaghi nan sadang manunjuak apo nan dibaco, …..bogha teh podiah’e konai locik cucuak daun kopi nan lamo konai asok podeh lado gulai atau sagalo mocam nan dimasak diateh tungku dapua, bagi papaja nan ponah magahsoan kecek’e “sabona podiah jo angek manyinga”.
Yo lah babaliak itoh ka caito jo kughenah si jopa basikola di sempe tolu, sabona’e utak si jopa lai agak codiak atau sedang2 saja alias ndo andia bona doh, tapi itu juo teh kaghono si jopa anak sughang tungga babeleng dek ayah umak’e tontu tabiaso monjo, kalaupun agak pamaleh baghaja sajak dulu nan wa’e ndo ponah konai beghang doh. Apobilo papaja maleh baghaja, ba’a bona codiak’e tontu ndo ka bisa maksimal nilai ujian nan didapek. Cuman dek si jopa pandai bakawan apolagi ocok pulo mantraktir balanjo dikantin sikola katiko kalua main tontu banyak kawan2 wa’e nan sayang tamasuak si Enti anak buk guru Nelih. si Enti nan imut ro, kulik putiah, iduang mancuang balosuang pipik pulo, olun lamo bona lai jadi pomle si jopa pulo, kok dikaji soluak boluak cagho dikampuang antagho si Jopa dengan si Enti sabona’e ughang ro baipa kontan sobab ayah buk nelih adolah adiak sanak ibu dek nenek Tiombun nan umak pulo dek maktuo Tioghun jo tek Tiamin (ibu si jopa).
Jopa dengan si Enti olah jadian sajak pulang acara jalan2 ka simpang timbo abu, kajadian’e bamulo dek ulah si enti tagaliciak di batu godang licin sampai tajatuah ka batang tonga dokek jambatan panjang dan kabotulan nan manolong maambua ka tang ayia ro si jopa sampai kaduo’e basah kuyuik. si Jopa memang anak gaul dan sipaik gaul ro olah tabaok sajak wa’e sikola di padang, disampiang tampang wa’e gagah lo sobuak, parlente, kulik baghosiah kuniang lansek sainggo banyak pulo guru2 nan sayang kabokeh jopa tarutamo ibuk2 guru baiak nan masih gadih atau nan olah balaki jo punyo anak.
Salain kabiasaan si jopa salamo gho manyontoh jawaban PR alang aghi, katiko ujian pun si jopa tabiaso pulo manighu (nyontek) ka kawan sabolah munyubolah nan bongku wa’e badokek-an baiak disampiang kida jo kanan ndo katinggalan kabokeh kawan2 nan duduak dimuko atau di bulakang. Kalau guru pangawas suko santai sambia mambaco buku atau indo sitereng bona tontu si jopa bisa bebas manyontek koteh ujian kangkawan’e tarutamo ka si Adi atau ka si Enti sainggo bisa dapek nilai ghancak, si Adi jo si Enti memang tasobuik anak2 nan codiak dan biaso’e ocok batuka tompek jadi rangking satu atau rangking duo sajak masuak kelas satu sempe.
Tapi katiko basuo pangawas ujian nan sitereng tontu si jopa ndo bisa bakutiak sobuak tido manyontek jawaban kawan2’e, kadang2 mujua jo tatolong dek koteh sontekan nan ditulih diateh koteh kociak atau nan batulih dipangka pao dibawah sewa pendek nan dipakai’e. Cuman yo itu, nilai rapor wa’e kok indo ka sighah pampaliang dapek angko 6 (onam) atau lobiah sobuik samisal 6,75 (onam koma tujuah limo) tapi lumyan jo lah. Kigho2 Montunlah kughenah si jopa, tapi alhamdulillah katiko ujian pangabisan nan si jopa lai lulus.
Jakarta, 15 Feb. 2012
Dasril Alies (siDaihpoman)
Feb 8, 2012 | Galeri Fiksi, Konten Terbaru, Pendidikan, Seni Budaya
Pulang Kampuang Ka Lombah Polak
Sasudah tajua umah di padang, mamintak ancik kabokeh induak somang lamo nan mamboli umah di lubuak bagaluang salamo tigo aghi untuak bakomeh mam pak baghang pocah bolah, paghiuak jo kuali ka dalam peti. Dilipek pulo kain mangain saghoto baju mambaju ka dalam itaih nan jo koper ndo lupo tivi nan 27 inchi apolagi ketangin balap punyo si johin.
Puncak talamau basalendang kabuik
tampak cenceng nan daghi pasa tolu
salamo di paghantauan sonang iduik
kinin pulang kakampuang nan dituju..
Potang Sotu malam Akaik manumpang oto Mandala daghi padang nan dikaco balakang tatulih “KOMA RO” indo ponah disongko jo dikatoghi dek buk siti, pak Nurdin jo anak’e si johin olah sampai di simpang kantua camaik talamau dokek pasa tolu. Aghi lindok bontuak ka ujan, ayia mato balinang jatuah ka dalam montun pangona ibuk siti dibaok parasaan dek ati ibo mangona nasib paghuntuangan dikampuang iduik ka di-adang. Badobok daghah di dado pikighan bacampua aduak, tabayang kota padang nan batingga-an tabayang wajah tetangga dokek ghumah kawan maota potang jo pagi, indo buk Eti nan muncuang cipeh, indo uni Modis nan lanca, si Ida nan palinggoman suko mamiciak, indo pulo etek Lauyar nan patuyak ka laki’e tiok aghi tamasuak nenek Gheno nan suko batandang kokin kamai, baiak tuo jo mudo nampak samo miang nyoh sado alahan’e ayia mato manobiang malopeh buk siti poi pulang abih kakampuang …. ontah bilo lo ka basuo.
Dikampuang lombah polak (3 km daghi pasa tolu) dighumah tuo paninggalan ayah jo umak Niak Toman baduo jo Nek Tiombun (alm. Siti Ambun sari) umak kanduang etek Tioghun jo buk Siti nan punyo umah soko warisan olah baghosiah, lapiak kumbuah tabontang dighuang tongah, sado dunsanak dokek sakatughunan jo niniak mamak olah mananti ughang ghantau nan ka tibo. Wakotu baputa toghuih minik ka minik tadonga kalason pupuik oto baghonti topek dimuko umah tuo tando’e tek Tiamin (buk Siti Aminah Sari) olah tibo. Ndo lamo sasudah itu datang Malin Sodiq adiak bonsu tek tioghun jo tek tiamin (mamak dek si Johin, si Adi jo Ipah) basugiro manjopuik baghang nan baghu tughun daghi ateh oto mandala ditopi labuah.
Olah naik sado baghang ka ateh umah tuo, olah basolam tek Tiamin, pak Marahudin samo si Johin dengan sado ughang nan mananti sambia malopehan taghagak sunsughang, lai nan manangih, lai nan golak, lai pulo nan cuman manobiang sobuak jo ayia mato’e nyoh, tapi nan joleh sabona eboh bontuak kapa pocah. Oh iyo sanak lai nan lupo, pak Marah Nurdin laki tek Tiamin kalau pulang kampuang biaso dipanggia Marahudin dek dunsanak jo ughang kampuang Tek Tioamin nan lobiah tuo kaghono baliau bagola Marah dan banamo Nurdin, jadi supayo praktis maimbau namo Marah Nurdin digabuang manjadi Marahudin. Ndo dipapanjang caito, si Johin olah mulai sikola di SMP Tolu dan satu kelas pulo dengan si Adi anak mak tuo tioghun’e kabotulan olah naik pulo ka kelas 3 (tigo).
Wakotu si Johin partamo kali masuak sikola wa’e ditanyo dek ibuk guru Nelih (Nelisya Panggaya) nan muncuang’e cipeh kangkadang bontuak ndo ba-bandrol tamasuak agak pambeghang dan ocok mamiciak pusek anak mughik’e nan pamaleh mambuek PR atau atau mughik padusi suko manyenyeh mati kaghancak-an, tapi sabona’e ati ibuk ro elok dan paghatian ka anak mughik. Ibuk nelih batanyo ka si johin : “Oh.. ini sanehe anak murid baru itu, sia nama kamu nak ?..” olah ontun dijawab dek si johi : “Saya buk, nama lengkap saya si Johi Pahlawan buk guru” … mandonga namo johin ro ibuk Nelih lansuang bakomentar …”Nama kamu bagus pahlawan” …tapi si johi manyauik lo baliak …”buk guru, nama panggilan saya bukan pahlawan tapi si johin buk” …. tadonga lo baliak suagho buk nelih ” ya baiklah, kalau montun mulai hari kinin ibuk imbau ‘eh ibuk panggil saja kamu si Jopa, karena itu singkatan dari Johin Pahlawan. Mandonga buk nelih manggonti namo panggilan si johin manjadi si jopa mako saisi kelas ndo laki2 ndo padusi manjadi eboh, olah ontun tibo2 si Basrizal Ompong katua kelas 2B langsuang togak maagiah pangumuman ka sado kangkawan’e … ” sajak aghi kinin gho si johin kitoh panggia namo’e jadi Si Jopa.
Montunlah, buliah caito ijang talampau ba-tele2 bona kito aliah caito keluarga tek Tiamin pulang kampuang sungguahpun baghaliah disinen juo nyoh. Caito itoh lobiah banyak tontang si jopa samo Adi jo kangkawan’e salamo di SMP sampai tomaik di SMK Tolu tamasuak kughenah si jopa baiak disikola maupun pargaulan’e samo2 kangkawan sapamainan di kampuang lombah polak. Di awal caito lai disingguang bahaso anak2 tek tioghun jo pak modin nan baduo (Adi jo si Ipah) ghajin sikola dan codiak2 alias “utak nyolang”, tapi ontah ba’ a lo teh mangko diujuang caito tokoh utama itoh si Johi Pahlawan atau si Jopa sampai Ayah’e (pak Maharudin) manyobuik “utak kantang” atau Ninik’e (Niak Toman) nan manyolo jo tambahan namo “utak gotah boku”, jadi bacolah toghuih sampai tomaik.
Tontang lanjutan caito “utak nyolang jo utak kantang”, lobiah’e olah ba-jelo2 lo saghancak’e disambuang dalam catatan BAHASO TALU – Pokan Ghuba’a sapokan lai. Insya Allah !
Ndo dek sidoga bagai doh, cuman nan motiang itu juo teh, kabotulan aghi pokan Ghuba’a nan tukang caito koba bagalau olah taghagak pulo nak poi kapasa sakalian basuo jo induak bogheh nak mintak dibolian sagalo nan cak inan antagho lain pucuak sitopu, tindawan talingo boghuak, kulaghi batolua jo asam duyan. Mudah2an di pasa beko dapek pulo basaghobok dengan dunsanak rang talu di palanta lopau RTC (Rang Talu Community) sakalian maota jo minum kopi. [Lanjuik ka Bagian Katigo]
Jakarta, 08 Feb. 2012
Dasril Alies (siDaihpoman)
Terjemahan kata-kata & istilah khas Bahaso Talu :
sapitau = se-andainya ; Ogham tolak olah = haram (sungguh) tak pernah ; saghoman = seperti ;
longkok = lengkap ; kaghotu = kartu ; basaghoto = beserta ; soti = sakti ; bagak = pemberani ;
mamugo = memulai, awal pertama suatu kegiatan ; malakik = menjelang, sebelum ; sughek = surat ;
tantaha = tentera ; ghimbo anang = hutan belantara ; APRI = Angkatan Perang Republik Indonesia;
malam sipek = malam gelap ; peri-peri (PRRI) = Pemerintahan Revolusioner Republik Indonesia ;
mandapek = kata kiasan untuk orang yg berpunya = kaya ; kalerek (clerk) = tukang ketik ;
tongga babeleng = hanya satu2nya ; laki = suami (istilah dalam bahasa talu) ;
monjo ndo katuanan = manja tidak ketulungan (berlebihan) ;
mahansik = meminta, merengek (memelas) meminta sesuatu ; samato wayang = semata wayang (satu)
takodia = takdir, nasib ; bakalebuik = semrawut (heboh) ; pehaka (PHK) = pemutusan hubungan kerja ;
uang tulak = pesangon ; punseng = habis, tidak bersisa ; polak = kebun ; laki bini = suami istri ;
baduo kadughang = berdua orang, istilah bhs. talu untuk suami isteri ; aghuang = arung, melintas ;
mantereng = mewah ; sayuik = tanggung ; mamintak ancik = mohon pamit sebentar ; itaih = tas ;
ketangin balap = sepeda balap ; koma ro = mau kemana ; ndo katoghi = tidak disangka ;
muncuang cipeh = mulut tajam, nyelekit, ucapannya menyakitkan ; lanca = lancang, ceplas ceplos ;
palinggoman = gregetan, suka gemes ; mamiciak = mencubit ; patuyak = suka ngomong (bicara) keras ;
batandang = suka bertamu dan ngerumpi ; manobiang = ingin menangis, air mata tergenang ;
lapiak kumbuah = tikar anyaman dari kumbuah (sejenis tumbuhan air) ; kangkadang = ada kalanya ;
montun = begitu, seperti itu ; disinen = disana, menunjuk tempat yg jauh ; kughenah = tingkah laku ;
ontah ba’a lo teh = entah bagaimana pula ; manyolo = menyela, memotong pembicaraan seseorang ;
utak nyolang = otaknya terang (cemerlang), pintar ; utak kantang = otaknya seperti kentang, bodoh ;
utak gotah boku = otaknya seperti karet (rubber) yg dibekukan berbentuk bulat lonjong ;
ba-jelo2 = berkepanjangan, tak ada putusnya ; sidoga = iri hati, busuk hati ; cak inan = suka sekali, ingin
nan motiang = lantaran, yang menjadi penyebab ; kulaghi = nama sejenis ikan sungai khas talu ;
basighobok = bertemu (ber-hadap2an) ; palanta = bangku panjang, tempat duduk di warung kopi dll ; tontuan teh = mana tahu
zsm_Latn bjn_Latn ind_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn lit_Latn bjn_Latn unk ind_Latn ind_Latn zsm_Latn ind_Latn ind_Latn zsm_Latn bjn_Latn zsm_Latn ind_Latn sun_Latn ind_Latn zsm_Latn zsm_Latn min_Latn ind_Latn zsm_Latn ind_Latn ind_Latn bjn_Latn ind_Latn ind_Latn ind_Latn ind_Latn ind_Latn bjn_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn lit_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn lit_Latn bjn_Latn ind_Latn bjn_Latn ind_Latn zsm_Latn min_Latn ind_Latn bjn_Latn zsm_Latn zsm_Latn ind_Latn ind_Latn zsm_Latn ind_Latn ind_Latn zsm_Latn ind_Latn ind_Latn bjn_Latn ind_Latn ind_Latn ind_Latn ind_Latn ind_Latn zsm_Latn bjn_Latn